একটি সর্বভারতীয় ইংরেজি দৈনিকে নিজের কলামে কলকাতা নাইটরাইডার্স অধিনায়ক গৌতম গম্ভীর লিখেছেন, সুকমার শহিদদের সন্তানদের পড়াশোনার যাবতীয় খরচ বহন করবে গৌতম গম্ভীর ফাউন্ডেশন। শুক্রবিকেলের ইডেন গার্ডেন্সে এই বিষয়ে তাঁকে প্রশ্নও ছুড়ে দেন ভারতের প্রাক্তন অধিনায়ক রবি শাস্ত্রী। শুক্রবার বিকেলেই ঐতিহ্যের ইডেন গার্ডেন্স-এ জায়গা পেলেন দেশের চার বীর সেনানী। চার সেনাকর্মীর নামে নামাঙ্কিত হল স্টেডিয়ামের চারটি ব্লক। 
ইডেনের গ্যালারিতে বিভিন্ন ক্রীড়াবিদ ও জওয়ানের নামে স্ট্যান্ড করার সিদ্ধান্ত আগেই নিয়েছিল সিএবি। কয়েকমাস আগে, পঙ্কজ রায়, সৌরভ গঙ্গোপাধ্যায়, জগমোহন ডালমিয়া, বিশ্বনাথ দত্তর নামে স্ট্যান্ড উদ্বোধন হয়েছিল। তখনই ঠিক হয়েছিল শহিদ জওয়ানের নামেও স্ট্যান্ড করা হবে গ্যালারিতে। সেনাবাহিনীর কাছে ৪ জনের নাম জানতে চাওয়া হয়েছিল। নাম চূড়ান্ত হওয়ার পরে নাইটরাইডার্স ও দিল্লি ডেয়ারডেভিলস ম্যাচের ঠিক আগে লেফটেন্যান্ট কর্নেল ধনসিংহ থাপা, কর্নেল এন জে নায়ার, হাভিলদার হাংপান দাদা এবং সুবেদার যোগিন্দর সিংহের নামে ব্লক উন্মোচন করা হয়।
হাভিলদার হাংপান দাদা’র নামাঙ্কিত ব্লক উন্মোচন করেন সৌরভ গঙ্গোপাধ্যায়। জম্মু ও কাশ্মীরের নওগামে জঙ্গি মোকাবিলা করতে গিয়ে চূড়ান্ত বলিদান দেন তিনি। তাঁকে মরণোত্তোর ‘অশোক চক্র’ প্রদান করা হয়। 
কর্নেল এনজে নায়ার-কে উৎসর্গ করে ব্লক উন্মোচন করেন ইস্টার্ন আর্মি কম্যান্ডার লেফটেন্যান্ট জেনারেল প্রবীণ বক্সি। নাগাল্যান্ডে প্রায় ১০০ জঙ্গির অনুপ্রবেশ রুখতে গিয়ে তিনি মৃত্যুবরণ করেন। তাঁকেও মরণোত্তর ‘অশোক চক্র’ ও ‘কীর্তি চক্র’ প্রদান করা হয়।
কর্নেল থাপা লাদাখে চিনা আগ্রাসন রুখতে বড় ভূমিকা নিয়েছিলেন। তাঁকে পরমবীর চক্র সম্মানে ভূষিত করা হয়। 
মরণোত্তর পরমবীর চক্র বিজেতা সুবেদার যোগিন্দর সিংহের নামাঙ্কিত ব্লকও উন্মোচিত হয় ইডেনে। 
একদিকে গম্ভীরের দলের জয়জয়কার। অন্য দিকে দেশের বীরপুরুষদের শ্রদ্ধার্ঘ্য জ্ঞাপন। শুক্রবার গর্বের আর এক ইতিহাস লেখা হল বাঙালির বড় প্রিয় ইডেনে।